เคทีซียืนยันคนแห่รูดปรื๊ดแทนใช้เงินสด
&#8220;เคทีซี&#8221; คนนิยมใช้จ่ายผ่านบัตรเครดิตแทนเงินสด และกดเงินสดเพิ่มมากขึ้นเรื่อยๆ
14 พ.ค. 2556

“เคทีซี” คนนิยมใช้จ่ายผ่านบัตรเครดิตแทนเงินสด และกดเงินสดเพิ่มมากขึ้นเรื่อยๆ 
นายระเฑียร ศรีมงคล ประธานเจ้าหน้าที่บริหาร บริษัท บัตรกรุงไทย (เคทีซี) กล่าวว่า ยอดกดเงินสดและยอดใช้จ่ายผ่านบัตรเครดิตของบริษัทยังเติบโตได้ดี เป็นผลจากพฤติกรรมการใช้จ่ายผ่านบัตรเครดิตมากขึ้น โดยไตรมาส 2 ยอดใช้จ่ายผ่านบัตรเครดิตเติบโต 10% จาก 2.8 หมื่นล้านบาท เป็น 3 หมื่นล้านบาท โดยทั้งปีตั้งเป้าหมายยอดใช้จ่ายผ่านบัตรอยู่ที่ 1.2 แสนล้านบาท 
อย่างไรก็ดี หากตามเป้าหมายทั้งปี บริษัทต้องการให้ยอดใช้จ่ายผ่านบัตรเครดิตเติบโต 10% เพิ่มจากปีก่อนซึ่งอยู่ที่ 6% ขณะที่ยอดสินเชื่อส่วนบุคคลตั้งเป้าหมายเติบโต 10%
นายระเฑียร กล่าวว่า ปีนี้บริษัทตั้งเป้าหมายออกหุ้นกู้รวมทั้งสิ้น 1 หมื่นล้านบาท เพื่อรองรับการขยายธุรกิจ ประกอบกับหุ้นกู้เดิมเริ่มครบกำหนด และยอมรับว่าภาวะดอกเบี้ยต่ำก็มีส่วนเอื้อให้บริษัทออกหุ้นกู้ในจำนวนที่เพิ่มขึ้น แม้เป็นการทยอยออกทีละคราว แต่ก็ทำให้บริหารเรื่องต้นทุนดอกเบี้ยและระยะเวลาหุ้นกู้ได้ดีโดยมีต้นทุนต่ำ
สำหรับหนี้ที่ไม่ก่อให้เกิดรายได้ (เอ็นพีแอล) นั้น ยอมรับว่าไตรมาส 2 อาจเพิ่มขึ้นเล็กน้อยทั้งมูลหนี้และเปอร์เซ็นต์ เพราะบริษัทเพิ่งปรับระบบการชำระเงินของลูกค้า ซึ่งจะมีผลต่อการแจ้งข้อมูลต่อบริษัท เครดิตแห่งชาติ (เครดิตบูโร) แต่โดยเป้าหมายรวมจะควบคุมไม่ให้เอ็นพีแอลเกิน 3% 
“ตอนนี้เศรษฐกิจยังขยายตัวได้ดีไม่มีปัญหา ถ้าภาวะเงินเฟ้อไม่กระโดดเร็ว ก็ไม่น่ามีปัญหา การใช้จ่ายผ่านบัตรเครดิตยังไปได้ดี ไม่มีปัญหาเลยทั้งบัตรเครดิตและสินเชื่อส่วนบุคคล” นายระเฑียร กล่าว
ในปี 2555 บริษัทมีจำนวนบัตรเครดิตทั้งสิ้น 1.52 ล้านบัตร ยอดรวมการใช้จ่ายผ่านบัตรเครดิตทั้งปีอยู่ที่ 1.16 แสนล้านบาท มีสินเชื่อบุคคล 6.26 แสนบัญชี โดยไตรมาส 2 นี้ บริษัทได้เปิดตัวแคมเปญรูดลุ้นล้าน ทุกการใช้จ่าย ด้วยบัตรเคทีซี ลุ้นรับรางวัลมูลค่า 13 ล้านบาท ตลอด 13 สัปดาห์ สำหรับผู้ใช้บัตรเครดิตเคทีซีที่ชำระค่าสินค้า หรือเบิกถอนเงินสดรวมกันครบสัปดาห์ละ 1,000 บาท จะได้รับ 1 สิทธิ์ชิงโชค คาดว่าแคมเปญนี้จะช่วยกระตุ้นให้สมาชิกใช้จ่ายผ่านบัตรเพิ่มขึ้นไม่ต่ำกว่า 10%